b'\n_START_ARTICLE_\nTajna zgodovina Mongolov\n_START_PARAGRAPH_\nTajna zgodovina Mongolov (mongolsko , Mong\xce\xb3ol-un ni\xce\xb3uca tob\xc4\x8dijan, v cirilici: \xd0\x9c\xd0\xbe\xd0\xbd\xd0\xb3\xd0\xbe\xd0\xbb\xd1\x8b\xd0\xbd \xd0\xbd\xd1\x83\xd1\x83\xd1\x86 \xd1\x82\xd0\xbe\xd0\xb2\xd1\x87\xd0\xbe\xd0\xbe, Mongolyn nuuc tov\xc4\x8doo) je najstarej\xc5\xa1e ohranjeno literarno delo v mongolskem jeziku. Zgodovina je bila napisana za mongolsko cesarsko dru\xc5\xbeino kmalu po D\xc5\xbeingiskanovi smrti leta 1227. Izvirnik je bil napisan verjetno v ujgurski pisavi, avtor dela pa ni znan. Vsi ohranjeni teksti so prepisi prepisa v kitajske pismenke s konca 14. stoletja._NEWLINE_Tajna zgodovina je pomembna izvirna mongolska pripoved o D\xc5\xbeingiskanu. Z lingvisti\xc4\x8dnega stali\xc5\xa1\xc4\x8da je najbogatej\xc5\xa1i vir predklasi\xc4\x8dnega in srednjeve\xc5\xa1kega mongolskega jezika. Tajna zgodovina je pomembno delo klasi\xc4\x8dne literature ne samo za Mongole, ampak tudi za ostali svet.\n_START_SECTION_\nVsebina\n_START_PARAGRAPH_\nTajna zgodovina je podobna mnogim drugim tekstom iz tistega obdobja. Vsebuje elemente ljudskega izro\xc4\x8dila in poezije in ni povsem realen prikaz zgodovine, kakr\xc5\xa1nega bi si \xc5\xbeeleli zgodovinarji. Delo je v nekaterih delih celo protislovno. _NEWLINE_Za\xc4\x8denja se s precej miti\xc4\x8dnim rodoslovjem Temud\xc5\xbeinove (D\xc5\xbeingiskanove) dru\xc5\xbeine. D\xc5\xbeingiskanov \xc5\xbeivljenjepis se za\xc4\x8denja z Jesugejevo ugrabitvijo njegove matere H\xc3\xb6lun. Nadaljuje se z opisom njegove mladosti, te\xc5\xbekih \xc4\x8dasov po umoru o\xc4\x8deta, sporih, vojnah in zarotah pred njegovo izvolitvijo za velikega kana leta 1206. Kasnej\xc5\xa1i deli Zgodovine opisujejo D\xc5\xbeingiskanove in \xc3\x96gedejeve vojne pohode, na koncu pa so \xc3\x96gedejeva razmi\xc5\xa1ljanja o tem, kaj je storil prav in kaj napak. Ve\xc4\x8d delov Tajne zgodovine se v Altan Tobchijevi verziji iz 17. stoletja rahlo razlikuje od starej\xc5\xa1ih verzij.\n_START_SECTION_\nOdkritje Tajne zgodovine in prevodi\n_START_PARAGRAPH_\nEdine ohranjene kopije Zgodovine so prepisi originalnega mongolskega teksta v kitajski pisavi s kratkimi pojasnili in prevodi posameznih delov v kitajski jezik. Na Kitajskem je bilo delo zelo znano in se je v \xc4\x8dasu dinastije Ming  uporabljalo kot u\xc4\x8dbenik za branje in pisanje mongol\xc5\xa1\xc4\x8dine. Kitajski prevod se je uporabljal kot vir v ve\xc4\x8d zgodovinskih delih, njegove kopije pa so bile \xc5\xbee v 19. stoletju zelo redke. _NEWLINE_Tajno zgodovino je za zahodni svet odkril ruski sinolog Paladij Kafarov, ki je delo tudi prevedel. Prvi prevod iz rekontruiranega mongolskega teksta je opravil nem\xc5\xa1ki sinolog Erich Haenisch leta 1941._NEWLINE_Delen prevod Tajne zgodovine v angle\xc5\xa1\xc4\x8dino je objavil Arthur Waley, popoln prevod pa  Francis Woodman Cleaves. Starinski jezik, ki ga je uporabljal Cleaves, za mnoge ni bil sprejemljiv, zato je Igor de Rachewiltz v letih 1971 do 1985 izdal nove prevode (\xc2\xbbPapers on Far Eastern History\xc2\xab), ki so bili opremljeni z ob\xc5\xa1irnimi komentarji, ki se niso nana\xc5\xa1ali samo na prevod, ampak tudi na druge aspekte mongolske kulture.'